DA soek dokumente oor kernkragprogramAktiviste van Greenpeace betoog teen kernkrag. Foto: Twitter. “Die minister hou vol dat die Nasionale Tesourie se werk oor die kernkragprogram nog nie afgehandel is nie. Wanneer die Nasionale Tesourie se jaarverslae vir 213/14 en 2014/15 gelees word, is dit net nie waar nie,” het David Maynier, die DA se woordvoerder oor finansies, gesê. “Die Nasionale Tesourie het verslae opgestel op grond van studies oor die haalbaarheid van kernkrag, die finansiering van kernkrag asook die evaluering van alternatiewe energie-opsies, insluitend kernkrag.” Maynier versoek in sy brief afskrifte van die uitvoerbaarheidsverslag, ‘n beoordeling van die departement van energie se geïntegreerde energieplan en die verslae van die regering se studies oor finansieringsmodelle vir kernkrag. Hy het gesê deursigtigheid is noodsaaklik aangesien die kerkkragprogram ŉ “finansiële tsoenami” kan wees met beduidende finansiële risiko’s vir Suid-Afrika. Nene het vroeër gesê hy sal nie die kernkragprogram goedkeur indien bevind word dat dit nie bekostigbaar gaan wees nie. Tina Joemat-Pettersson, minister van energie, het egter gesê die program gaan voort en dit sal bekostigbaar wees, maar het tot dusver nie studies deur haar departement bekend gemaak nie.